בית הרצל (ביער) – מאת דן קמינסקי

חולדה הישנה

הבית על הגבעה בצל החורשה

היה גם בית ילדים

בו עברו עלי בחדווה ארבע שנים

ילד הייתי וגם בגרתי

אך את בית הרצל לא שכחתי

בית מידות רב פעלים

שחלונותיו במזרח היו זוהרים

כול בוקר עם השכמה

קלידוסקופ של צבעים לנו נגלה

אור זך נשקף בחלונות

בו מה טוב היותנו תינוקות

מיטת התינוקות בגדר נעולה

הילדים מימהם מטילים על הרצפה

עד בוא המטפלת המלבישה

ולטיול בחצר היער אותנו מוציאה

החצר לי עולם החלומות

לא ידעתי בלתה עוד

בה ניכרו שרידי רפתות

אורוות ולולים נעלמים

בה סגרו הצריפים סביב סביב כחומה

להבטחת הביטחון לחברי הקבוצה

פרת משה רבנו לידי התעופפה

ופרפרים רפרפו סביבי בהנאה

בצילו של פסל צ'יזיק חסיתי

ולהדם של מאורעות תרפ"ט האזנתי

לאור הסיפורים נעתקו מפי המילים

אך בקבוצה המשיכו לחיות את החיים

ובבוא השעה צעדנו רגלית לנקודה חדשה

מהמזרח החם והחורשה ההומה

אל הבריזה ואל הדלת הפתוחה

עלי גבעה חשובה קילומטר מערבה

קשה היה להיפרד מצל האורנים

מפריחת הכלניות ותבשילי הפטריות

גם לא קל היה לחברים

לעזוב את שדות האהבה הקסומה וסלע נשיקות

אך צופים אל העתיד ואפופי תקוות

עברה הקבוצה שוב להתאקלמות

והפעם צלצלו הפעמונים

כאשר מקורות העבירו לחולדה מים חיים

אמנם בכיתות הראשונות של בית הספר

עוד הכנתי שיעורים וחיממתי ידיים לאור נר

אך הרומנטיקה בלילות פרחה

בגורן לאור הלבנה

האידיאולוגיה גרמה לאנשים לעשות מעשים

אך את הדרך קבעו החיים

ומי שהייתה נאמנה לערכים יותר מאשר לבעלה

קראנו לה "גורדוניה"

אוגוסט 2013